In nomine Patris et Filii et Spiritus Sancti. Ego Guichardus Dei gratia Lugdunensis archiepiscopus et apostolice sedis legatus notum volo fieri presentibus et futuris quod Girardus comes Matiscensis pro remedio anime sue et predecessorum suorum donavit Deo et ecclesie fratrum Quinciacensium duas muntatas singulis ebdomadis in puteo Ledonis de suis propriis et dominicis muntariarum caldariis quas pater suus ei dimisit liberas et quietas iure perpetuo possidendas. Alias etiam duas si eas ab ipso aut ab hominibus eius assensu tamen ipsius elemosina vel emptione adquirere potuerint simili libertate eisdem fratribus donavit. Stephanum quoque Frarinum cum omni tenemento et posteritate ipsius pedagia etiam et minagia et ventas que in potestate ipsius Girardi predicti fratres sive in terra sive in aqua daturi et fuerant in perpetuum eis donavit fratres etiam Quinciaces et res eorum in custodia et manutenemento per totam terram suam accepit. Donavit etiam eisdem fratribus quod si ipsi aut res eorum in potestate ipsius aliquid deliquerunt aut alicui aliquod dampnum intulerint solum capitale absque alia emendatione persolvant et de cetero quieti abeant. Hanc donationem Girardus comes Matiscensis iuravit super altare Sancte Marie Quinciaci se fideliter tenere et garantire fratribus Quinciacensibus nec se daturum terram alicui filiorum suorum quousque donationem istam se fideliter tenere et garantire sub iuramento promiserit. Iuraverunt etiam Guillermus de Cauvisio, Ebrardus de Ayvens, Huldricus de Vienna, Cristianus mariscalcus quod si ex his ecclesie Quinciacensium in aliquo deviaretur ipsi ad voluntatem abbatis et fratrum Quinciacensium se haberent quousque omnia eis redintegrarentur. Hanc donationem Quinciacensibus factam Girardus comes Matiscensis mandavit mihi per literas suas sigillo suo sigillatas ut sigilli mei impressione munirem quatinus si quis de ea Quinciacensibus calumpniam aut dampnum inferre inposterum presumpserit Lugdunensis ecclesia districte id ipsum puniat et ecclesie Quinciacensium iura sua illibata studeat conservare. Ex peticione igitur ipsius Girardi comitis Matiscensis ego Guichardus Lugdunensis archiepiscopus et apostolice sedis legatus hanc donationem ut in perpetuum rata habeatur sigilli mei impressione munivi. Actum anno ab Incarnatione Domini millesimo centesimo septuagesimo secundo.